Moord op veearts 'dalk nie gewone rooftog' | Maroela Media
Moord op veearts 'dalk nie gewone rooftog'
Die bekende privaatspeurder Mike Bolhuis gaan die moord op dr. Freddie Malan, 'n vooraanstaande en geliefde veearts van Pretoria wat in sy praktyk in die Moot doodgeskiet is, ondersoek.
Malan, eienaar van die Jakaranda-dierehospitaal, is op 31 Januarie vroegaand by sy spreekkamer in die bors geskiet en is op die toneel dood verklaar.
Bolhuis het Donderdag aan Maroela Media gesê dat Malan se gesin al lank kliënte van hom is en dat hy al voorheen sake vir die gesin hanteer het. "'n Familielid van Malan het ons gevra om betrokke te raak. Die persoon vermoed vuilspel," sê Bolhuis.
Die baasspeurder wou nie te veel oor dié vermoede verklap nie omdat dit die ondersoek in die wiele kan ry, maar het bevestig die vermoede bestaan dat Malan se moord nie net 'n gewone rooftog was nie. "Die ondersoek is in 'n baie sensitiewe stadium. Ons kan nie die kans vat om te bespiegel nie aangesien dit tot voordeel van die boewe kan strek."
Bolhuis sê sy span is tans besig met 'n intensiewe proses van verdagte-uitskakeling. "Dít sal bepaal wie ons moontlik met die moord kan verbind en wie ons kan uitskakel." Dié proses sal glo by familie en naasbestaandes begin waarna dit na ander moontlike verdagtes sal uitbrei.
Bolhuis sê dat sy ondersoekspan nou met die polisie saamwerk om Malan se moordenaar vas te trek. "Ons sal geen steen onaangeroer laat nie," het hy bygevoeg.
Kapt. Kay Makhubela, provinsiale woordvoerder van die polisie, sê alle moontlike leidrade word opgevolg en alle moontlikhede ondersoek. Niemand is egter nog in verband met Malan se moord in hegtenis geneem nie.
Bolhuis versoek enige persoon met inligting om sy ondersoekspan of die polisie te kontak. Alle inligting sal as vertroulik hanteer word. Inligting kan by 082 447 6116 aangemeld word.
"Ons gaan hierdie ding omkeer. Enige inligting is welkom," sê Bolhuis.
Vyf sterf glo in ontploffing by Gloria-myn
I suspected this wasn't a normal robbery from the very beginning.
Was Bolhuis nie ook die ou wat Joost se "dubbelganger" ondersoek het nie? Ons weet mos wat toe gebeur het…
So 'n moord is gepleeg en nou word vuilspel vermoed. Huh? So, daar is 'n moontlikheid dat die moord nie vuilspel was nie? Huh(!?) nog 'n keer.
Die heel eerste berig het my onder die indruk gelaat dat die doel daaragter meer diepliggend is as bloot 'n rooftog. Miskien bloot omdat dit nie sin maak dat 'n veearts, tandarts, mediese praktisyn of in dier voege, beroof word nie. Ek het egter toe reeds gedink dat die rede daarvoor dieper gesoek moet word as bloot gawapende roof.